Innibos-boikot ‘kortsigtig’, sê DAFoto: Innibos Laeveld Nasionale Kunstefees/Facebook “Die fees is bekend as ŉ welkome kontantbelegging in die plaaslike ekonomie en het nog altyd sy deure oopgemaak vir alle ras- en kultuurgroepe,” het Anthony Benadie, die DA se provinsiale leier, gesê. Lucky Ndinisa, die ANC se sekretaris in Mpumalanga, het glo gesê daar is tydens die party se lekgotla besluit dat alle provinsiale regeringsdepartemente moet ophou om die fees te befonds. “Innibos staan alle versoenende inisiatiewe teen wat die ANC en sy regering die afgelope 21 jaar in Suid-Afrika probeer bou het,” het Ndinisa volgens The Star gesê. “Ons sal staatsamptenare las om alle befondsing te onttrek. Daar sal geen munisipale of staatsamptenare wees nie, hetsy hulle verkeersbeamptes, die polisie of die nooddienste is.” Ndinisa het glo gesê die ANC sal ook die regering versoek om Hoërskool Bergvlam te verbied om sy gronde vir die fees beskikbaar te maak. Die ANC se beroep kom selfs nadat dit bekend gemaak is dat Steve Hofmeyr nie deel sal wees van vanjaar se fees nie. Hofmeyr het verlede jaar ŉ opskudding veroorsaak nadat hy Die Stem tydens sy optrede gesing het. Benadie het Woensdag gesê Innibos het in die verlede baie moeite gedoen om die fees te diversifiseer en ‘n inklusiewe geleentheid aan te bied. “Die ANC se uitsprake is gegrond op die voorval verlede jaar toe Steve Hofmeyr onbepland ‘Die Stem’ gesing het. Die organiseerders van die fees kon nie Hofmeyr se aksies voorspel nie, en ons verstaan dat hy nie na 2015 se fees genooi is nie.” Volgens Benadie verskaf Innibos ŉ ekonomiese inspuiting van nagenoeg R18 miljoen in die Laeveld en is tot voordeel van mense wat in Nelspruit woon. “’n Boikot van die fees sal slegs gemeenskappe wat voordeel trek uit hierdie inisiatief, seermaak.”